Søgte på bombeopskrifter

På samme tidspunkt begyndte pigen at google, hvordan man laver gødningsbomber, og hun søger halshugningsbilleder frem på nettet. Det hele foregår altså via hendes smartphone og computer. Det er blandt andet den del, retten har lagt vægt på i vurderingen af, at pigen er skyldig i forsøg på terrorisme.

29. december skriver pigen til en elev fra sin tidligere klasse på Sydskolen på det sociale medie Ask.fm.

- Nedtælling er i gang. Det vil blive vist over hele Danmark. Måske også i andre lande. Men I vil ikke opleve det, I vil ligge i graven og vente på den endelige straf.

Centralt i retssagen mod pigen er også de husholdningskemikalier og sedler, som politiet finder i huset i Kundby, hvor den dengang 15-årige boede.

12. januar 2016 bliver en ven af moren, moren selv og broren efter renoveringsarbejde i husets kælder opmærksomme på det, de opfatter som et kemisk forsøg.